Center for Klinisk Forskning, Regionshospitalet og forskere på fire institutter på Aalborg Universitet indgår i samarbejdet med Hjørring Kommune.

Hvordan påvirker børn og unges sundhed og udvikling deres muligheder for uddannelse og job senere i livet? Det skal forskere nu blive klogere på. Det 10-årige forskningssamarbejde skal følge Ungegarantien, som Hjørring Byråd vedtog i 2019. Det er en strategi, der skal sikre, at børn og unge finder den rigtige uddannelse, det rigtige job og får et godt liv. Det usædvanligt lange samarbejde vækker glæde i kommunen. - Det giver os en mulighed for at få en unik viden og indsigt i, hvordan vi på den helt lange bane kan hjælpe og støtte børn og unge til at opnå deres positive destination i deres tilværelse, siger Per Møller (K), som er formand for Arbejdsmarkeds-, Erhvervs- og Uddannelsesudvalget i Hjørring Kommune. En unik mulighed Center for Klinisk Forskning ved Regionshospitalet i Nordjylland ser det som en enestående mulighed at kunne kæde sundhed, skolegang, uddannelse og job sammen i en stor undersøgelse. - Sædvanligvis er den slags samarbejde på fire år. Men Ungegarantien er så interessant, og det giver os dermed en særlig anledning til at forske i de mulige sammenhænge, der kan være mellem sundhed og det at fuldføre en uddannelse og efterfølgende få et job, siger lægefaglig direktør Søren Pihlkjær Hjortshøj. Det er et enigt Arbejdsmarkeds-, Erhvervs- og Uddannelsesudvalg, der nu anbefaler byrådet i Hjørring at indgå det 10-årige gensidigt forpligtende forskningssamarbejde. - Vi ønsker det bedste for vores børn og unge, og med dette forskningssamarbejde kan vi også blive klogere på, hvordan vi på tværs af for eksempel sundhedsvæsnet, skoler, ungdomsuddannelser og erhvervslivet kan blive bedre til at koordinere og samarbejde, siger Per Møller. Udvidelsen af samarbejdet medfører en årlig udgift på 189.000 kroner i 10 år.